Afrika smeraldokukolo

Afrika smeraldokukolo (Chrysococcyx cupreus) estas specio de la familio de la kukoledoj, en la ordo de birdoj, nome Cuculiformes, kiuj inkludas ankaŭ la vojkurulojn, la aniojn, la centropojn kaj la hoacinon, indiĝena de Sub-Sahara Afriko. 

Taksonomio kaj filogenio
Kiel membro de la familio Kukoledoj, la Afrika smeraldokukolo estas malnovmonda kukolo. Estas kvar subspecioj, nome C. c. cupreus, C. c. sharpei, C. c. intermedius, kaj C. c. insularum.

C. c. cupreus: Afriko sude de Saharo
C. c. intermedius: Bioko (Golfo de Gvineo)
C. c. insularum: Santomeo, Principeo, kaj Anobono (Golfo de Gvineo)

Distribuado
Ĝia teritorio kovras plimulton de sub-Sahara Afriko, nome en Angolo, Bocvano, Burundo, Kameruno, Centrafrika Respubliko, Respubliko Kongo, DRK, Eburbordo, Ekvatora Gvineo, Eritreo, Svazilando, Etiopio, Gabono, Gambio, Ganao, Gvineo, Gvineo-Bisaŭa, Kenjo, Liberio, Malavio, Malio, Mozambiko, Namibio, Niĝerio, Ruando, Santomeo kaj Principeo, Senegalo, Sieraleono, Sudafriko, Suda Sudano, Tanzanio, Togolando, Ugando, Zambio, kaj Zimbabvo.

Aspekto
La afrika smeraldokukolo estas sekse dimorfa. La maskloj havas verdajn dorson kaj kapon kun flava brusto. Inoj estas striece verdbrunaj sur siaj dorsoj kaj verdblankaj sur siaj brustoj. La afrika smeraldokukolo povas esti identigita ankaŭ per sia krio, kvarnota fajfo kun la mnemoniko "Hello Ju-dy." 

Dieto
La dieto de tiu kukolo konsistas ĉefe el insektoj kiel raŭpoj kaj formikoj. La dieto povas esti kompletigita per iom da frukto, kaj la afrika smeraldokukolo ofte manĝoserĉas en la mezaj kaj supraj tavoloj de la kanopeo.

Reproduktado
Kiel plej multaj kukoloj, la afrika smeraldokukolo estas nestoparazito. Inaj afrikaj smeraldokukoloj demetas ovojn en la nestoj de aliaj birdospecioj. Ina kukolo povas demeti inter 19 kaj 25 ovojn averaĝe dum ĉiu reprodukta sezono. La ​​reprodukta sezono okazas dum la pluvsezonoj, ĝenerale dum la monatoj inter septembro kaj marto. Kvankam la kukoloj ne bezonas teritorion por nutri la birdidojn, maskloj de afrikaj smeraldokukoloj tamen konservas teritoriojn por montri sin al eblaj partneroj.

Konservostatuso kaj minacoj
La distribuo de tiu kukolo estas je 11 400 000 km²  tra subsahara Afriko, kaj sekve la specio ne estas en tuja minaco de malkresko. Tamen, ekzistas iom da zorgo pri viveja redukto kaj fragmentiĝo de riverbordaj areoj kaj malaltebenaĵaj arbaroj en la venontaj jaroj.

Referencoj

 Birds of The Gambia de Barlow, Wacher kaj Disley, 

Eksteraj ligiloj

 Afrika smeraldokukolo - Speciteksto en The Atlas of Southern African Birds.

Kategorio:Nestoparazitoj
Kategorio:Kukoloformaj
Kategorio:Kukoledoj
Kategorio:Birdoj de Afriko